# Rainis Kastaņolā 1911. gada 8. novembrī

Manu mīļo sirds vidutiņ**,** neuztraucies, iniņ, par sūtījumu uz Rīgu.1 Man jau ir viens paša norakstīts.2 Kad atbildēs, ka zudis, sūtīšu to. — Šodien, nupat, nosūtu III cēl[ienu], ļoti steidzos uz pastu un ņemu līdzi šo kartiņu Tev. — Saņēmu no Iv[anova] manuskriptu (manu).3 Tas ir gauži labi, ka nu sāksi pilnu kūri; tā vajdzēja jau agrāk, vai nu vienu, vai otru, darbu vai kūri; abi traucē. — Labi jau būtu, kad Tu varētu arī izlasīt vēl tos pārējos cēlienus un strīpot, bet Tu būsi pārāk noguris no sava darba. Man vēl paliek sakārtojams priekš Iv[anova] II cēl[iens], tad es arī varu braukt.4 Jo visu pārlasīt es varu arī pie Tevis. Atraksti nu, kādas mantiņas lai vedu Tev līdz, kad braucu. Lido, iniņ, lido.

Ilustrēta atklātne ar krāsainu Ziemeļitālijas ciema Sanmametes baznīcas fotoattēlu (RTMM 103770). Atklātnes otrā pusē uzraksts: „*Lago di Lugano. Motivo prezzo la Madonna della Caravina*. *No*. *4632* *K. Goetz, Phot., Luzern.*” Teksts rakstīts ar melnu tinti. Atklātne adresēta: „Mme A. Naglin b/Dr. Farbstein, Zürich, Turnerstr. 22.” Kastaņolas pasta zīmogs ar datumu: „*8.XI.11*.”

Atklātne cietusi no mitruma; dažviet padzisis teksts. Stipri bojāta arī atklātnes ilustrācija.

Pirmpublicējums RKR, 21. sēj., 421. lpp. Nosūtīšanas vieta un datējums noteikts pēc pasta zīmoga.

1 Runa ir par Jaunajam Rīgas teātrim nosūtīto lugas „Indulis un Ārija” pirmā cēliena manuskriptu, kura saņemšana joprojām nebija apstiprināta.

2 Domāts minētā cēliena eksemplārs rokrakstā.

3 Šeit pieminēts lugas ceturtā cēliena manuskripts R. Ivanova pārrakstījumā uz mašīnas.

4 Pēc „Induļa un Ārijas” pabeigšanas Rainis bija nodomājis doties uz Cīrihi un, tāpat kā Aspazija, uzsākt intensīvas ārstēšanās kūri pie dr. Farbšteinas.